
Előterjesztés
a Közgyűlés részére
Tisztelt Közgyűlés!
             A Közbiztonsági Tanácsnok kezdeményezésére a Bűnmegelőzési és Közbiztonsági Bizottság megbízásából elkészült  Budapest Főváros Önkormányzata Városbiztonsági és Városrend-védelmi Koncepciója, melynek célja az, hogy a városbiztonság és a városrend megóvása érdekében a Fővárosi Közgyűlés az érintett szervek számára kijelölje a Budapest közbiztonságának védelmében történő közreműködés elveit, céljait, fő irányait és cselekvési módjait, továbbá biztosítsa ezen szervek működésének összehangoltságát, illetve azok stratégiai szintű együttműködését. 
            A helyes célkitűzések megfogalmazása érdekében a Koncepció támaszkodik a főváros közbiztonságának kriminológia-történeti előzményeire, a település közbiztonságát a közelmúltban és a jelenben befolyásoló kockázatok elemzésére és azok társadalmi hátteréről rendelkezésre álló történelemtudományi ismeretekre.  A Koncepció tükrözi az átalakuló államrendszer, illetve közigazgatás alkotmányos követelményeit, és mindezek mellett különös figyelmet fordít a városlakók közbiztonsági érdekeinek érvényesítésére. 
            Célkitűzéseink elméleti megalapozása érdekében a Bűnmegelőzési és Közbiztonsági Bizottság munkaközössége külső szakértő bevonásával átfogó háttértanulmányt készített (1. számú melléklet). A dolgozat kellő részletességgel tárja fel Budapest közrendjének kriminológia-történeti előzményeit, a város közbiztonságának és városrendjének alakulását jellemző hosszú távú tendenciákat, képet ad a 20-21. századforduló és társadalmi átalakulás közrendi kockázatairól, a közbiztonság nézőpontjából feltárja Budapest szociális térképének sajátosságait. A tanulmány a városbiztonság és a városrend védelmének irányító eszméit, fő irányait, céljait és a tevékenység irányítás rendjét a hazai és a nemzetközi rendészettudomány eredményeit szem előtt tartva, a Magyary Program közigazgatás fejlesztési elvei és keretei között határozza meg.
             A fentiek szerint összefoglalt anyagot a Rendészeti Egyeztető Fórum tagjainak részvételével megtartott ülésen két alkalommal tárgyalta a Bűnmegelőzési és Közbiztonsági Bizottság. E grémiumok észrevételeivel kiegészített vitaanyagot a felkérésünkre tárgyalta a Magyar Rendészettudományi Társaság és emellett észrevételezte több rendészettudományi szakember, illetve elismert szaktekintély is. A felkért tudósok és szakértők megállapították, hogy az írás tényállításai, okfejtései és következtetései rendészettudományi szempontból helytállóak. Segítő szándékú észrevételeiket a Koncepció végleges formába öntésekor hasznosítottuk. 
             A közérdekűség követelményének érvényesülése, továbbá a helyzetelemzés megállapításainak kontrollja érdekében a Bűnmegelőzési és Közbiztonsági Bizottság, valamint Budapest Főváros Közterület-felügyelete a budapesti lakosok biztonságérzetének megismerése céljából közvélemény-kutatás elvégzésére kérte fel az ELTE Társadalomtudományi Kar Módszertani Kutatóközpontját. Az előterjesztett koncepció véleményezésének támogatása, illetve a döntéshozatal szempontjainak teljessége érdekében a szakértői háttértanulmányt és a közvélemény-kutatás eredményét a Koncepcióhoz mellékeljük. (4. számú melléklet) 
             A Koncepció előterjesztésének időszerűségét a Jó állam (a neo-weberiánus államkoncepció) és ezzel összefüggésben a közigazgatás-fejlesztési stratégia megvalósulásának menetét kísérő jogalkotási folyamat fejleményei igazolják. 
             Az Alaptörvény megjelenésével összefüggő jogalkotási időszak az önkormányzati rendészet szempontjából meghatározó törvényei:
·  Magyarország helyi önkormányzatairól szóló 2011. évi CLXXXIX. törvény;
· a járások kialakításáról, valamint ezzel összefüggésben lévő törvények módosításáról szóló 2012.évi XCIII. törvény;
· a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény;
· a köznevelésről szóló 2011. évi CXX. törvény;
· a katasztrófavédelemről és a hozzá kapcsolódó egyes törvények módosításáról szóló 2011. évi CXXXVIII. törvény;
· az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény;
· 2011. évi CLXV. törvény a polgárőrségről és a polgárőri tevékenység szabályozásáról.
            Az új sarkalatos törvények mellett az önkormányzati rendészetet illetően kiemelkedő jelentőségűek az egyes alapvető jogszabályok, mint pl. a rendőrségről szóló 1994. évi XXXIV. törvény, a tűz elleni védekezésről, a műszaki mentésről és a tűzoltóságról szóló 1996. évi XXXI. törvény, illetve a közigazgatási hatósági eljárás és szolgáltatás általános szabályairól szóló 2004. évi CXI. törvény módosításai is. 
             Az Alaptörvény megjelenésével, illetve a közigazgatási rendszer átalakításával kapcsolatban hatályba lépett új jogszabályok gyökeres változásokhoz, illetve előre látható módosulásokhoz vezetnek a közigazgatás egészét, illetve az önkormányzati rendészeti rendszert illetően is. A változások startkövének 2013. január 1-jét tekinthetjük. 
             A Fővárosi Önkormányzat közbiztonság védelmére vonatkozó, előremutató elképzeléseinek döntés-előkészítő célzatú dokumentálását az előterjesztés koncepcióként pozícionálja. A jövőre vonatkoztatható elképzelések kifejtésére alkalmas rendészet-elméleti módszerek, illetve formák kínálatától – hogy e gondolatokat korszerűsítésként, modernizációként, vagy reformként pozícionáljuk – elméleti és gyakorlati szempontok mérlegelésének következményeként tértünk el. Az előterjesztett Koncepció így a modernizáció, illetve a reform több elemét is hordozza. Modernizációként fogható fel, hogy az előterjesztett javaslat az önkormányzati rendszer szinte teljes, vagy legalább is meghatározó mértékű átalakításához kapcsolódik. Másrészt a javaslatban kimutathatók a reform értékű törekvések is, hiszen a közigazgatás átalakítása a korábbi időszak kritikájára épül. Minthogy azonban a reform nem lehet parciális – hiszen ilyen változás csak a közigazgatási rendszer valamennyi elemét érintő szemléletmód mellett valósítható meg – a fővárosi önkormányzati rendészeti rendszer reformja csak egy átfogó nemzeti rendészeti reform részeként, annak alárendelt stratégiájaként fejthető ki. A Koncepció ebben a kontextusban olyan jövőre irányuló nézőpontok rendszerezett összessége, amelyek alapján meghatározhatók a jelen feladatai és a korábbiaknál korszerűbb, illetve a kívánatos fejlődés irányába ható tennivalói. 
            A Koncepció egyes fejezetei logikailag egymásra épülve mutatják be a városbiztonsági és városrend-védelmi rendszer irányító eszméit, elemzik a város közbiztonsági helyzetét, kifejtik a rendszer fogalmi struktúráját és bemutatják annak elemeit, működési módjait. A Koncepció újszerűsége abban rejlik, hogy a kiegyezésről szóló 1867. évi XII. tc., illetve azzal összefüggésben Budapest megalapítását eredményező 1872. évi XXXVI. tc. megjelenése, a fővárosi rendőrség állami irányítás alá helyezése óta nem történt kísérlet az állami irányítás alatt működő rendőrség mellett a helyi közbiztonság védelmét célzó, a budapesti önkormányzati rendészet társadalmi szerepét, alkotmányos közjogi jogállását, feladat- és hatáskörét, irányítási viszonyait meghatározó, működőképes önkormányzati rendészeti rendszer kialakítására. A Koncepció újszerű módon közelíti meg a városi közbiztonság-védelem feladatait, annyiban is, hogy az elmúlt két évtizedben az egyes közbiztonsági problémák kezelésére kialakított túlönállósult, egymástól elszigetelt rész-stratégiák helyett a közbiztonság védelmének teljességére koncentrál. 
            Budapest városbiztonságának és városrendjének megőrzése szempontjából a Koncepció elfogadása számos szervezeti és működési előnyt jelenthet:
· Az adott alkotmányos közjogi keretek között elvégzett elemzés eredményeként a korábbiaknál teljeskörűbben és pontosabban fogalmazhatók meg az önkormányzat közbiztonság-védelmi feladatai.
· A pontosabb feladat-meghatározás, a holisztikus, rendszerszemléletű hálózatos megközelítés lehetővé teszi a fővárosi rendészeti tevékenység és szervezet rendszerbe foglalását. A rendszer egyes elemei – a közbiztonság-védelem sajátos feladataira tekintettel – szakmai és szervezeti önállóságukat megőrizve olyan homogén stratégiai irányítási célcsoportot képezhetnek, amelyben egységes irányítási elvek és célok érvényesülhetnek a bűnmegelőzés, a szabálysértési intézkedések, az önkormányzati ágazati igazgatásrendészet, a civilizációs és természeti kockázatok, károk elleni védekezés illetve kármegelőzés, az önkormányzati vagyonvédelem, továbbá a rendészeti célú vagy érdekű önkormányzati jogalkotás terén.
· A rendszerbe foglalás révén kialakíthatók és áttekinthetővé válnak a rendszer vezérlésének, irányításának feladatai, és világossá tehető a felelősségi rend. 
· A rendszerszerűen vezérelt fővárosi rendészeti rendszer szervezeti és működési garanciákat nyújthat az önkormányzati városbiztonság és városrend-védelem alkotmányosságának és törvényességének érvényesülésére, a helyi közbiztonság biztosításában való közreműködés körében hozott várospolitikai döntések hatályosulására, és a nemzeti közbiztonsági érdekekkel összhangban álló, emellett a városlakók közbiztonsági érdekeinek is megfelelő rendészeti tevékenység kibontakozására. 
· A javasolt irányítási és működési rend biztosítja a városbiztonságra és a városrendre, továbbá a rendfenntartása vonatkozó komplex információs rendszer kialakítását, a szabályozott, célzott és rendszeres információáramlást és megteremtheti az időbeni reagálás feltételeit, felgyorsíthatja a rendészeti tárgyú döntések folyamatát, továbbá lehetővé teszi, hogy a szakágazati döntésekben, a jogalkotás során a város biztonságának védelméhez kapcsolódó érdekek erőteljesebb döntés-optimalizáló szempontként jelenjenek meg. 
· A jogszabályok által a Közgyűléshez telepített, illetve a Közgyűléstől a Bűnmegelőzési és Közbiztonsági Bizottságra átruházott stratégiai irányítási feladatok – a rendészeti rendszerben közreműködő egyes közigazgatási szervek szakmai irányításának feladat- és hatáskörét nem érintve, – lehetővé teszik a stratégiai döntések hatályosulásának ellenőrzését, továbbá biztosítják azt is, hogy az irányítói elhatározások a városlakók biztonságigényét tükröző, közérdeknek is megfelelő információs horizontra épüljenek. 
· Az irányítási struktúra és az ahhoz tartozó koordinációs színterek erősíthetik a rendszer elemei között az operatív együttműködési kapcsolatokat, továbbá megteremtik a főváros területén illetékes állami rendészeti szervekkel, a kerületek és az agglomerációs övezet önkormányzataival, továbbá a társadalmi szervekkel történő stratégiai szintű együttműködés feltételeit.
· A Közgyűlés, illetve a Bűnmegelőzési és Közbiztonsági Bizottság városrendészeti irányító tevékenységének a Koncepció kibocsátása révén történő erősítése a képviselő-testület megalakulása óta tervszerűen végrehajtott fejlesztés jelentős állomása. E folyamat jelentős eseményei voltak a Közbiztonsági Tanácsnok kijelölése, a Rendészeti Egyeztető Fórum megszervezése, majd a Bűnmegelőzési és Közbiztonsági Bizottság létrehozása. 
· Összhatásában a Koncepcióban foglalt elhatározások megvalósulás érdemben befolyásolhatja Budapest közbiztonsági helyzetét és a városlakók biztonságérzetét, közvetlenül hat az itt élő emberek és a várost irányító tényezők közötti bizalmi viszonyokra.
A fentiekben vázolt Koncepcióban foglaltaknak megfelelően és ezzel összefüggésben szükséges továbbá pontosítani a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendeletnek a Közbiztonsági Tanácsnokot és a Bűnmegelőzési és Közbiztonsági Bizottságot érintő rendelkezéseit is (2. számú melléklet). A rendelettervezethez a jogalkotásról szóló 2010. évi CXXX. törvény (továbbiakban: Jat.) 17. § előírásainak megfelelően készült hatásvizsgálat a segédanyag részeként a 3. sz. mellékletben található. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet tervezetéről.
 Kérem a Tisztelt Közgyűlést, hogy az előterjesztést megtárgyalni és az alábbi döntési javaslatokat elfogadni szíveskedjen.
Döntési javaslat
A Fővárosi Közgyűlés úgy dönt, hogy:

Elfogadja Budapest Főváros Önkormányzata Városbiztonsági és Városrend-védelmi Koncepcióját az 1. számú melléklet szerinti tartalommal.
határidő:	azonnal
felelős: 	Tarlós István főpolgármester


Felkéri a Főpolgármestert, hogy a Közbiztonsági tanácsnok közreműködésével vizsgáltassa meg a Koncepcióban foglaltak megvalósításának jogi, pénzügyi, szervezeti és egyéb feltételeit, majd a vizsgálat eredményei alapján készíttesse el a Koncepció végrehajtására irányuló cselekvési tervet és azt az érintett szakmai szervezetekkel, valamint a Rendészeti Egyeztető Fórummal való egyeztetést, továbbá a Bűnmegelőzési és Közbiztonsági Bizottsággal történt véleményeztetést követően jóváhagyásra terjessze a Közgyűlés elé.

határidő:	2013. november 30.
felelős: 	Tarlós István főpolgármester

3. 													
megalkotja........./2013. (....) önkormányzati rendeletét a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet módosításáról, a 2. számú melléklet szerinti tartalommal.
Döntéshozatal módja:
Az 1. és 2. döntési javaslatok meghozatalához egyszerű szótöbbség a 3. számú rendelet megalkotásához minősített szótöbbség  szükséges.


Budapest, 2013. május 14.
	

	Zsolnai József
bizottság elnöke


















	Láttam:

	Sárádi Kálmánné dr. 
főjegyző

